**ՀԻՄՆԱՎՈՐՈՒՄ**

**«Հայաստանի Հանրա­պե­տու­թյան ջերմոցային գազերի ցածր արտանետումներով զարգացման երկարաժամկետ (մինչև 2050 թվական) ռազմավարությունը հաստատելու մասին» Կառավարության որոշման նախագծի ընդունման**

1. **Անհրաժեշտությունը**

ՀՀ կառավարությունը նպակադրել է նվազեցնել կլիմայի փոփոխության ազդեցությունը իր երկրի վրա և նպաստել ջերմոցային գազերի (այսուհետ՝ ՋԳ) կրճատմանը համաշխարհային մասշտաբով։ Այդ իսկ պատճառով, Հայաստանի Հանրապետությունը վավերացրե է ՄԱԿ-ի «Կլիմայի փոփոխության մասին» շրջանակային կոնվենցիան (այսուհետ՝ ՄԱԿ ԿՓՇԿ) 1993 թվականի մայիսին, Կիոտոյի արձանագրությունը՝ 2002 թվականի դեկտեմբերին և դրա Դոհայի փոփոխությունը, և Փարիզյան համաձայնագիրը՝ 2017 թվականի փետրվարին: Փարիզյան համաձայնագիրը կլիմայի փոփոխությանը վերաբերող իրավաբանորեն պարտավորեցնող միջազգային համաձայնագիր է: Այն ընդունվել է 198 երկրների կողմից՝ ՄԱԿ-ի Կոնվենցիայի Կողմ երկրների 21-րդ համաժողովում՝ Փարիզում 2015 թվականի դեկտեմբերի 12-ին և ուժի մեջ է մտել 2016 թվականի նոյեմբերի 4-ին: Համաձայնագրի նպատակն է պահել գլոբալ տաքացման աճը 2°C ցածր մակարդակում, գերադասելի է մինչև 1.5°C՝ ի համեմատություն նախաարդյունաբերական մակարդակների:

ՀՀ կառավարությունն իր համար սահմանել է կլիմայի փոփոխության դեմ պայքարի սկզբունքը՝ «Կլիմայի փոփոխությունների դեմ գործողություններն այլևս ծախս չեն՝ այլ մրցունակության աղբյուր»: Առաջնորդվելով այս սկզբունքով և ի կատարումն ստանձնած հանձնառությունների՝ ՀՀ կառավարությունը մշակել և ներկայացնում է Հայաստանի Հանրապետության ջերմոցային գազերի ցածր արտանետումներով զարգացման երկարաժամկետ (մինչև 2050 թվական) ռազմավարությունը (այսուհետ՝ ՋԳ-ՑԱԶԵՌ):

Բացի արտանետվող ՋԳ քանակի կրճատումից, այս ռազմավարության իրականացումը դրական ազդեցություն կունենա տեղական համայնքների կենսապայմանների վրա՝ տնտեսական աճի, սոցիալական բարեկեցության, շրջակա միջավայրի պահպանման և անվտանգության բարելավման տեսանկյունից: Այս գործողությունները կնվազեցնեն նաև առողջապահության համակարգի ծանրաբեռնվածությունը՝ կրճատելով քրոնիկ հիվանդությունների թիվը, ինչպես նաև մահացությունն օդի, ջրի աղբյուրների աղտոտվածության և այլ պատճառներով:

1. **Ընթացիկ իրավիճակը**

Հայաստանի Հանրապետության ՋԳ ընդհանուր արտանետումները 1990 թվականին գույքագրված 25,855 միլիոն տոննայի համեմատ 1995 թվականին նվազել էր մինչև 7,328.6 միլիոն տոննա։ 2017 թվականի դրությամբ դրանք կազմում են արդեն 10,624 միլիոն տոննա CO2համ., որից 67 տոկոսը առաջանում է Էներգետիկայի ոլորտից, գյուղատնտեսության ոլորտից կազմում է 18.5 տոկոս, արդյունաբերական պրոցեսներ և արտադրանքի օգտագործում ոլորտից՝ 8.9 տոկոս, իսկ թափոնների ոլորտից՝ 5.8 տոկոս:

2021 թվականի ապրիլի 22-ի N 610-Լ «Փարիզյան համաձայնագրի ներքո Հայաստանի Հանրապետության 2021-2030 թվականների ազգային մակարդակով սահմանված գործողությունները հաստատելու մասին» Կառավարության որոշման համաձայն՝ Հայաստանի Հանրապետությունը պարտավորվել է ՋԳ արտանետում­ները նվազեցնել 40 տոկոսով 1990 թվականի մակարդակի համեմատ, երբ ընդհանուր արտանետումները կազմում էին 25,855 միլիոն տոննա CO2համ., իսկ զուտ արտանե­տում­ները ՝ 25,118 միլիոն տ CO2համ.:

Մինչև 2026 թվականը Հայաստանի Հանրապետության կառավարությունը թիրախավորում է ՀՆԱ-ի տարեկան միջին աճի նվազագույն 7 տոկոս (բարենպաստ արտաքին տնտեսական պայմաններում՝ 9 տոկոս) մակարդակ: Եթե ՋԳ արտանետումների աճի միտումները չզսպվեն, ապա արտանետումները համադրելի կլինեն նպատակադրվող կուտակային տնտեսական աճի մակարդակի հետ, ինչն ԱՍԳ ամրագրված թիրախը պահում է հավակնության միջակայքում։

2017 թվականին ՀՆԱ էներգատարության ինդեքսը նվազել է 4.7 անգամ՝ 1990 թվականի համեմատ և 1.7 անգամ՝ 2000 թվականի համեմատ: Դա պայմանավորված է տնտեսության կառուցվածքային փոփոխություններով, մասնավորապես՝ արդյունաբերության և էներգատար արտադրության մասնաբաժնի կրճատմամբ, ծառայությունների ոլորտի մասնաբաժնի ավելացմամբ, ինչպես նաև էներգախնայող տեխնոլոգիաների ներդրմամբ, ինչպես նաև վերականգնվող էներգիայի աղբյուրների լայն օգտագործմամբ:

1. **Նպատակը**

ՀՀ կառավարությունը հստակ պատկերացում ունի կլիմայի փոփոխության հետ կապված խնդիրների և ռիսկերի մասին, ուստի սահմանել է կարճաժամկետ և երկարաժամկետ նպատակներ՝ 2021 թվականի ապրիլին հաստատելով «Ազգային մակարդակով սահմանված գործողությունները» (այսուհետ՝ ԱՍԳ): Հայաստանի Հանրապետությունը սահմանել է անվերապահ կարճաժամկետ նպատակ մինչև 2030 թվականը նվազեցնել արտանետումները 40%-ով՝ 1990 թվականի արտանետումների մակարդակի համեմատ։

ԱՍԳ-ի համաձայն, մինչև 2050թ. պետք է իրականացվի երկարաժամկետ պլանավորում՝ որպես Հայաստանի Հանրապետության ջերմոցային գազերի ցածր արտանետումների զարգացման երկարաժամկետ ռազմավարության մշակման մաս:

ՋԳ-ՑԱԶԵՌ մշակումը համապատասխանում է Փարիզյան համաձայնագրի 4-րդ հոդվածին, ինչը սահմանում է, որ բոլոր կողմերը պետք է ջանան ձևակերպել և ներկայացնել ՋԳ ցածր արտանետումների երկարաժամկետ ռազմավարություն` հաշվի առնելով նրանց ընդհանուր, սակայն տարբերակված պատասխանատվությունը և համապատասխան կարողությունները: Երկարաժամկետ կտրվածքով ՀՀ կառավարությունը նպատակ ունի նվազեցնել ՋԳ արտանետումները մինչև 2.07 տ CO2 համարժեք մեկ շնչի հաշվով մինչև 2050 թվականը:

1. **Ակնկալվող արդյունքը**

Նախագծի ընդունմամբ ակնկալվող արդյունքներն են ՝

* ՋԳ-ՑԱԶԵՌ իրականացմանն ուղղված գործողությունների, անհրաժեշտ ինստիտուցիոնալ և ռեսուրսային հենքի, ինչպես նաև՝ մոնիթորինգի, գնահատման և պարբերական վերանայման մոտեցումների հստակ սահմանում,
* ՋԳ-ՑԱԶԵՌ իրականացման ֆինանսավորման արդյունավետ գնահատման, հավաքագրման, ընդլայնման և կիրառման ներդրված համակարգեր՝ կյանքի կոչելու ՋԳ-ՑԱԶԵՌ իրականացման ծրագրում առանձնացված առաջնահերթ գործողությունները,
* ՋԳ-ՑԱԶԵՌ-ով հռչակված կլիմայական հավակնությունները երաշխավորելու նպատակով նույնականացված լրացուցիչ ներդրումային ծրագրեր:

1. **Ներգրավված ինստիտուտները և անձինք**

Նախագիծը մշակվել է շրջակա միջավայրի նախարարության կողմից՝ «Եվրամիությունը կլիմայի համար» ԵՄ-ՄԱԶԾ տարածաշրջանային ծրագրի շրջանակներում:

1. **Փոխկապակցվածությունն այլ կարգավորող փաստաթղթերի և ինստիտուցիոնալ պայմանավորվածությունների հետ**

Ռազմավարության մշակման անհրաժեշտությունը սահմանվել է մի շարք միջազգային և Հայաստանի Հանրապետության փաստաթղթերում, և բովանդակային առումով այն ներառում է միջոլորտային քաղաքականության պլանավորման ազգային փաստաթղթերում ներառված հնարավորությունները: Հայաստանի Հանրապետության ջերմոցային գազերի ցածր արտանետումներով երկարաժամկետ զարգացման (մինչև 2050 թվական) ռազմավարությունը փոխկապակցված է հետևյալ միջազգային համաձայնագրերի և ազգային օրենսդրական ակտերի հետ․

* ՄԱԿ ԿՓՇԿ, Հայաստանի Հանրապետությունը վավերացրել է 1993 թվականի մայիսին: ՄԱԿ-ի ԿՓՇԿ-ն սահմանել է միջազգային բնապահպանական համաձայնագիր «Կլիմայական համակարգին մարդու վտանգավոր միջամտության» դեմ պայքարելու համար՝ մասամբ կայունացնելով ՋԳ կոնցետրացիան մթնոլորտում,
* Փարիզյան համաձայնագիր, ընդունվել է Կոնվենցիայի կողմ երկրների 21-րդ համաժողովում՝ Փարիզում, Հայաստանը վավերացրել է 2017 թվականին։ Համաձայն Փարիզյան համաձայնագրի, բոլոր կողմերը պետք է ձևակերպեն ՋԳ ցածր արտանետումների երկարաժամկետ ռազմավարություն, Փարիզյան համաձայնագիրը կլիմայի փոփոխությանը վերաբերող իրավաբանորեն պարտավորեցնող միջազգային համաձայնագիր է, ինչի նպատակն է պահել գլոբալ տաքացման աճը 2°C ցածր մակարդակում, գերադասելի է մինչև 1.5°C՝ ի համեմատություն նախաարդյունաբերական մակարդակների,
* Կիոտոյի արձանագրություն, ՀՀ կառավարության կողմից վավերացվել է 2002 թվականի դեկտեմբերին ։ Կիոտոյի արձանագրությունը գործադրում է ՄԱԿ-ի ԿՓՇԿ-ն՝ պարտավորեցնելով անցումային փուլում գտնվող՝ արդյունաբերության տեսանկյունից զարգացած երկրներին և տնտեսություններին սահմանափակել և նվազեցնել ՋԳ արտանետումները՝ համաձայնեցված անհատական թիրախային ցուցանիշներին համապատասխան,
* Դոհայի փոփոխություն, Կառավարությունը վավերացրել է 2017 թվականի փետրվարին։ Դոհայի փոփոխությունը սահմանում է Կիոտոյի արձանագրության հանձնառությունների 2013-2020 թվականների երկրորդ ժամանակաշրջանը,
* ԵՄ-Հայաստան համապարփակ և ընդլայնված գործընկերության համաձայնագիրը (ՀԸԳՀ), որն ընդգծում է կլիմայի փոփոխության միջազգային հայեցակարգի հետագա մշակման և կիրառման հետ կապված բազմակողմ համագործակցության ամրապնդման կարևորությունը ՄԱԿ-ի ԿՓՇԿ-ի և դրա հետ կապված համաձայնագրերի ու որոշումների, այդ թվում՝ Փարիզյան համաձայնագրի շրջանակում,
* Մոնրեալի արձանագրության Կիգալիի փոփոխություն, Հայաստանի Հանրապետությունը վավերացրել է 2019 թվականի մայիսին՝ ստանձնելով հիդրոֆտորածխածիններից (ՀՖԱ) փուլային եղանակով հրաժարվելու հանձնառությունը։ Կիգալիի փոփոխությունը նախատեսում է ՀՖԱ-ների գործածման փուլային կրճատում` դրանց արտադրությունը և սպառումը նվազեցնելու միջոցով:

1. **Փոխկապակցվածությունն ազգային փաստաթղթերի հետ**

* Ազգային մակարդակով սահմանված գործողությունները, որոնք սահմանում են ՋԳ արտանետումների նվազեցման թիրախային ցուցանիշները, որոնք հանդիսանում են ջերմոցային գազերի ցածր արտանետումներով զարգացման ռազմավարության հիմնական ուղղությունները,
* Հեռանկարային զարգացման ռազմավարական ծրագիրը, որը նախանշում է գործողություններ, որոնք թույլ կտան առավելագույնի հասցնել ներքին էներգետիկ ռեսուրսների օգտագործումը՝ շեշտադրելով վերականգնվող էներգառեսուրսների օգտագործումը և խթանելով էներգաարդյունավետությունը: Էներգաարդյունավետության բարելավումը և վերականգնվող էներգիայի մասնաբաժնի ավելացումը կօգնի իրագործել ՋԳ-ՑԱԶԵՌ-ի նպատակները,
* «Էներգետիկայի մասին» ՀՀ օրենքը՝ 2014 թվականից 2017 թվականն ընկած ժամանակաշրջանում կատարված փոփոխություններով, նպատակ ունի ստեղծել բարենպաստ պայմաններ՝ վերականգնվող էներգիայի աղբյուրների կիրառմամբ արտադրվող էլեկտրաէներգիայի գնման պայմանագրի ժամկետը 15 տարուց երկարաձգելով մինչև 20 տարի,
* «Էներգախնայողության և վերականգնվող էներգետիկայի մասին» ՀՀ օրենքում փոփոխություններ են կատարվել 2016 թվականից 2020 թվականն ընկած ժամանակաշրջանում։ 2017 թվականին ներդրվել է արևային էներգիա օգտագործող ինքնավար էներգաարտադրողների կողմից արտադրվող էլեկտրաէներգիայի զուտ հաշվառման գործընթացը։ 2020 թվականից պետության կարիքները բավարարելու համար գնվող ապրանքները պետք է համապատասխանեն փոփոխությամբ սահմանված էներգաարդյունավետության պահանջներին,
* «Կլիմայի փոփոխության հարմարվողականության ազգային գործողությունների ծրագիրը և 2021-2025 թվականների միջոցառումների ցանկը հաստատելո մասին» Կառավարության որոշումն ազգային ջանքերն ուղղորդում են ազգային հարմարվողականության պլանավորմանը շարունակական և պարբերական հիմունքներով: Ծրագիրը նշանավորում է Հայաստանի Հանրապետությունում «Հարմարվողականության ազգային ծրագիր»-ի (այսուհետ՝ ՀԱԾ) գործընթացների համակարգված մեկնարկը և իրականացումը, որը գործարկում է հարմարվողականության պլանավորումը բոլոր մակարդակներում: ՀԱԾ-ը չի հակասում ցածր ածխածնային զարգացման ռազմավարությանը, այլ լրացնում է վերջինիս, քանի որ փոփոխություններին, որոնք այժմ արդեն տեսանելի են, անհրաժեշտ է հարմարվել և ընդունել դրանք,
* 2021-2026 թվականների ՀՀ կառավարության ծրագիրը և Կառավարության ծրագրի գործողությունների պլանը շեշտը դնում է ատոմային էներգիայի, վերականգնվող էներգիայի աղբյուրների զարգացման, էներգախնայող նոր տեխնոլոգիաների ներդրման վրա էներգետիկ անվտանգություն և մատչելի ու հուսալի էներգամատակարարում ապահովելու, կլիմայի փոփոխության հետևանքով առաջացող խնդիրները մեղմելու և կանխարգելելու համար՝ միջազգային համաձայնագրերով ստանձնած հանձնառությունների համաձայն, ինչպես նաև կանաչ տնտեսության խթանմանը և կայուն զարգացման երկարաժամկետ նպատակների իրագործմանն ուղղված քաղաքականության մշակման և իրականացման վրա: Այս փաստաթուղթը ծառայում է նաև որպես գործիք ցածր ածխածնային զարգացման ռազմավարության նպատակների իրագործման համար,
* «Մթնոլորտային օդի պահպանության մասին» ՀՀ օրենքը, որը կարգավորում է օդի մաքրության ապահովման, մթնոլորտային օդի վրա վնասակար ներգործությունների նվազեցման ու կանխման բնագավառում հասարակական հարաբերությունները,
* Հարկային օրենսգիրքը, որը կարգավորում է Հայաստանի Հանրապետությունում կիրառվող հարկերի և նախատեսված վճարների հետ կապված հարաբերությունները, սահմանում է Հայաստանի Հանրապետության հարկային համակարգի սկզբունքները, հարկի և վճարի հասկացությունները, տեսակները, հարկ վճարողների շրջանակը, հարկի դրույքաչափերը, հարկի հաշվարկման, վճարման, հարկային պարտավորությունների գանձման կարգն ու ժամկետները, ինչպես նաև հարկային արտոնությունները։

1. **Փոխկապակցվածությունը տնտեսության տարբեր ոլորտներին վերաբերող փաստաթղթերի հետ**

2021 թվականի ՀՀ էներգետիկայի ոլորտի զարգացման ռազմավարական ծրագիր և 2022 թվականի Էներգախնայողության և վերականգնվող էներգետիկայի ազգային ծրագիր։ Ռազմավարական ծրագիրն ապահովում է էներգետիկ անվտանգության ազգային առաջնահերթությունները՝ հիմք ընդունելով ատոմային էներգիան, գազով աշխատող ժամանակակից էլեկտրակայանները, տնտեսապես կենսունակ և տեխնիկապես հասանելի վերականգնվող էներգիայի աղբյուրների՝ հիմնականում արևային էներգիայի, զարգացումը և օգտագործման ընդլայնումը: Հայաստանի Հանրապետության նպատակն է մինչև 2030 թվականն ավելացնել արևային էներգիայի հզորությունը մինչև 1000 ՄՎտ, ինչը թույլ կտա մեծացնել կանաչ էներգիայի մասնաբաժինը (առնվազն 15% 2030 թվականին էներգիայի գեներացման կառուցվածքում) և ուժեղացնել էներգետիկ անվտանգությունը: Էներգախնայողության և վերականգնվող էներգետիկայի ազգային ծրագիրը (2022-2030 թվականների) սահմանում է վերականգնվող էներգիայի մասնաբաժնի և կայուն էներգիայի սպառման ավելացմանն ուղղված միջոցառումների ցանկը։ Ծրագրի և ռազմավարության իրականացումը կօգնի իրագործել ցածր ածխածնային զարգացման ռազմավարության նպատակները։

2020-2030 թվականների գյուղատնտեսության ոլորտի ռազմավարությունը նախատեսում է ազոտական պարարտանյութերի կառավարման բարելավում: Պարարտանյութերի և նիտրաֆիկացման արգելակիչներով պարարտանյութերի օգտագործման ծավալների նվազեցումն օգնում է կրճատել ազոտի օքսիդի արտանետումները: Այնուամենայնիվ, հարկ է նշել, որ «ՀՀ գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարություն»-ում և «ՀՀ 2019-2024 թվականների տավարաբուծության զարգացման ծրագիր»-ում ՋԳ արտանետումների նվազեցմանն ուղղված մեղմման նպատակները որպես այդպիսին հստակորեն նշված չեն: Այն դեպքերում, երբ հատուկ շեշտադրումներ են արվել կլիմայի փոփոխության համատեքստում, այդ նպատակները վերաբերել են ոլորտի կամ ենթաոլորտի կայունության ամրապնդման կամ հարմարվողականության քաղաքականություններին: Մեղմման ռազմավարությունների հետ գոյություն ունեցող զուգադիպություններն արդյունավետության բարձրացման նպատակների իրագործման արդյունքն են, ինչը, թեև արժեք է ավելացնում, չի սահմանում համարժեք թիրախներ արտանետումների նվազեցման քաղաքականության տեսանկյունից:

Աղբահանության համակարգի ռազմավարությունը և ռազմավարության կիրարկումն ապահովող 2021-2023 թվականների միջոցառումների ծրագրով նախատեսված է աղբի առնվազն 95%-ը հավաքելու և մինչև 20%-ը տեսակավորելու ծրագիր: Կենցաղային թափոնների ռազմավարության նպատակները կօգնեն նվազեցնել թափոնների ոլորտից առաջացող ՋԳ արտանետումները:

Անտառի ազգային ծրագրի նախագիծը կամրագրի ոլորտում պետական քաղաքականության միջնաժամկետ ուղղությունները, որոնք հիմք կհանդիսանան հետևյալ ծրագրերի մշակման համար.

* օպտիմալ անտառապատման, անտառվերականգնման և ագրոանտառաբուծության ծրագիր,
* անտառային ոլորտի կառավարման ինստիտուցիոնալ զարգացման ծրագիր,
* կլիմայի փոփոխության անտառային էկոհամակարգերի հարմարվողականության ծրագիր,
* միջոլորտային համագործակցության գործողությունների ծրագիր:

1. **Նախագծի ընդունման առնչությամբ պետական կամ տեղական ինքնակառավարման մարմինների բյուջեներում ծախսերի և եկամուտների ավելացումների կամ նվազեցումների վերաբերյալ**

ՋԳ-ՑԱԶԵՌ թիրախի իրականացումը երաշխավորվում է ՋԳ-ՑԱԶԵՌ-ով մատնանշված ոլորտային զարգացման ռազմավարություններով և դրանց իրագործումն ապահովող գործողությունների ծրագրերով: Այնուամենայնիվ, որպես բազմաոլորտային և խաչվող ոլորտ, կլիմայի փոփո­խության մեղմման և հարմարվողականության քաղաքականությունների արդյունավետ իրագ­որ­ծումը պահանջում է քաղաքականության և ինստիտուցիոնալ շրջանակի բարելավման, կարողու­թյունների զարգացման և հանրության հետ հաղորդակցության ուղղությամբ գործողություններ: Այնուամենայնիվ, ի լրումն ոլորտային ռազմավարությունների, նախատեսվում են մի շարք ինստիտուցիոնալ բարելավմանն ուղղված միջոցա­ռում­ներ, որոնք կիրականացվեն օրենքով չարգելված այլ աղբյուրների հաշվին՝ միջազգային զարգացման գործընկերների տեխնիկական աջակցության շրջանակներում:

ՋԳ-ՑԱԶԵՌ թիրախը սահմանվել է մի շարք մեղմման առաջնային գործողությունների հիման վրա, որոնց մի մասը իրականացման ընթացքում են կամ ունեն նույնականացված ֆինանսավորում ու իրականաց­նող­ներ՝ հիմնականում մասնավոր ներդումների ու զարգացման գործընկերի հաշվին:

Միաժամանակ, ներկայացված է ներդրումային ծրագ­րե­րի կողմնորոշիչ շրջանակը, ինչի իրագործումն, ի լրումն հիմնական միջոցա­ռում­ներով սցենարի, կերաշխավորի ՋԳ-ՑԱԶԵՌ հանձնառությունը: Մինչև 2050 թվականը, նշված ներդրումային ծրագրերի շրջանակի իրականացման համար կպահանջվի շուրջ 1,550 մլրդ ՀՀ դրամից մինչև 2,700 մլրդ ՀՀ դրամ (շուրջ 3.7 մլրդ – 6.5 մլրդ ԱՄՆ դոլար) ֆինանսական ռեսուրս, որի համար ակնկալվող աղբյուրներն են հիմնականում մասնավոր ներդրումները, նպատակային կլիմայական հիմնադրամները, զարգացման գործընկերները, նորարարական ֆինանսական գործիքները: